Quecumque decidentis temporis cursu solida ratione stabilita expediunt persistere necessario congruit ea apicum caracteribus donare quo earumdem nocio litterarum futuras queat lites componere. Quapropter omnibus filiis Matiscensis ecclesie presentibus et futuris notum fieri dignum duximus quoniam quidam clericus professione levita, vocabulo Aymo, cupiens sibi canonicale adipisci contubernium, sacrosancte ecclesie Sancti Vincentii martiris que est infra ambitum murorum Matiscensium sita concessit mansum unum qui est situs in pago Matisconensi, in agro Cantriacensi, in ipso vico, cum omnibus sibi pertinentibus, id est quedam silva. Terminatur autem ipse mansus ab oriente arvo Christine, a septentrione et occidente et aquilone viis publicis. Hunc igitur mansum cum vinea et domo et horto supradictus Aymo Sancto Vincentio concessit eo pacto ut, dum ipse viveret, teneret et possideret et, tempore vindemie, loco census et vestiture, dimidium modium vini Sancti Vincentii rectoribus persolveret, et post ejus excessum ad mensam fratrum cum omni integritate perveniret. Et nunc, ex auctoritate Dei patris omnipotentis et filii ejus domini nostri Jesu Christi et Spiritus Sancti paracleti, anathematisamus ut nemo hunc mansum laïcali habitu constitutis concedat, quod si fecerit Beatorum sit communione privatus. S. Aymonis levite qui hanc donationem fieri et firmare precepit.